搿个文化最早勒1973年畀发现，勒1973－74搭1977－78年两次勒河姆渡遗址发掘。黑陶是河姆渡陶器个一大特色。勒建筑方面，遗址当中发现之大量干栏式建筑个遗迹，勒食物方面，发现之大量水稻，经研究搿点水稻是人工栽培个水稻，此外植物残存还有葫芦、橡子、菱角、枣子等。动物方面有羊、鹿、猴子、虎、熊等野生动物，还有猪、狗、水牛等家养个牲畜。 河姆渡文化个骨器制作比较进步，有耜、鱼镖、镞、哨、匕、锥、锯形器等器物，精心磨制而成，有种有柄骨匕、骨笄浪雕刻花纹或双头连体鸟纹图案，就像是精美绝伦个实用工艺品。勒搿点出土文物当中，最重要个是发现之大量人工栽培个稻谷，搿是目前世界浪最古老、最丰富个稻作文化遗址。俚个发现，让世界浪个弗少考古学者依此认为河姆渡可能是世界稻作文化个发源地。